RÅDETS FORORDNING (EF) Nr. 725/97 af 22. april 1997 om ændring af forordning (EØF) nr. 1789/81 om indførelse af almindelige regler for ordningen med mindstelagre i sukkersektoren
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 1785/81 af 30. juni 1981 om den fælles markedsordning for sukker (1), særlig artikel 12, stk. 2,
under henvisning til forslag fra Kommissionen, og
ud fra følgende betragtninger:
Elementerne til fastlæggelse af det beløb, der skal opkræves i tilfælde af en sukkerfabriks afsætning af sukkermængder henhørende under mindstelagret på andre end de fastsatte betingelser, er fastlagt i Rådets forordning (EØF) nr. 1789/81 af 30. juni 1981 om indførelse af almindelige regler for ordningen med mindstelagre i sukkersektoren (2); et af disse elementer er tærskelprisen, der blev afskaffet fra den 1. juli 1995;
ovennævnte beløb bør fremover fastlægges skønsmæssigt på et samlet niveau, der følger af anvendelsen af den samme metode som den, der var gældende i det sidste produktionsår (1994/95), hvor tærskelprisen for hvidt sukker blev anvendt; det bør dog endvidere fastsættes, at det faste beløb kan nedsættes, for at der kan tages hensyn til en betydelig nedsættelse af interventionsprisen for hvidt sukker i fremtiden -
UDSTEDT FØLGENDE FORORDNING:
Artikel 1
Artikel 6, andet afsnit, i forordning (EØF) nr. 1789/81 affattes således:
»Dette beløb er lig med 12,70 ECU/100 kg. Beløbet kan nedsættes efter proceduren i artikel 41 i forordning (EØF) nr. 1785/81 i betragtning af størrelsen af en eventuel nedsættelse af interventionsprisen for hvidt sukker.«
Artikel 2
Denne forordning træder i kraft på tredjedagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Luxembourg, den 22. april 1997.